[{"text_idx": "#000027", "text": "Marathon Llundain yw un o ddigwyddiadau rhedeg mwyaf poblogaidd y byd ac mae\u2019n codi miliynau i elusennau bob blwyddyn. Ar o\u0302l cael ei ohirio yn 2020, mae\u2019r byd yn fwy awyddus nag erioed i fwynhau\u2019r digwyddiad eleni a gynhelir ddydd Sul 3 Hydref 2021. Gydag ond ychydig o wythnosau ar o\u0302l i hyfforddi, mae rhedwyr #Ti\u0302mCaerdydd eleni yn ymateb i\u2019r her."}, {"text_idx": "#000031", "text": "Mae gen i flog o\u2019r enw 1 small-step, y dechreuais ei ysgrifennu pan roeddwn i\u2019n gwella ar o\u0302l wynebu problemau iechyd meddwl fy hun. Sylweddolais i fod rhaid imi reoli fy mywyd drwy wneud un peth yn wahanol, drwy gymryd yr un cam bach hwnnw."}, {"text_idx": "#000032", "text": "Mae Marathon Llundain bob amser yn rhywbeth roeddwn i wedi meddwl cymryd rhan ynddo. Mae\u2019n ddoniol \u2013 dwi\u2019n gwybod cymaint am logisteg rasys, a minnau\u2019n sefyll ar y llinell derfyn fel trefnydd digwyddiadau rhedeg ers blynyddoedd, ond y gwir amdani nad ydw i erioed wedi cymryd rhan mewn ras o\u2019r blaen. Fues i ddim yn rhedeg yn ystod 50 mlynedd gyntaf fy mywyd!"}, {"text_idx": "#000034", "text": "Sut mae\u2019r hyfforddiant yn dod ymlaen?"}, {"text_idx": "#000035", "text": "Mae fy mywyd fel pe bai\u2019n yn troi o amgylch rhedeg, meddwl am redeg, tanwydd ar gyfer rhedeg, deall y logisteg, felly mae wedi mynd a\u0302 llawer iawn o fy amser i. Mae trefnwyr Marathon Llundain wedi rhoi llawer o gefnogaeth imi ac mae nhw wedi bod yn anfon negeseuon rheolaidd cyn y digwyddiad ei hun. Y cerrig milltir hynny a dod yn nes at ddiwedd fy nghynllun hyfforddi sy\u2019n fy nghadw ar y ddaear."}, {"text_idx": "#000037", "text": "Mae yna lawer o weithgareddau codi arian clasurol o hyd sy\u2019n cael eu gwahardd o dan reoliadau COVID-19, ond trefnais i lotri ar gyfer pencampwriaeth yr Ewros a ohiriwyd ac ar hyn o bryd rydw i\u2019n cynnal raffl sydd wedi bod yn llwyddiannus iawn."}, {"text_idx": "#000038", "text": "Beth sy\u2019n eich cymell yn ystod cyfnod hir o redeg?"}, {"text_idx": "#000039", "text": "Bwyd! Mae fy meddwl bob tro\u2019n troi\u2019n anochel at fwyd ac ar o\u0302l rhedeg am gyfnod hir, mae angen mwy o danwydd! Rwyf i hefyd yn gwrando ar bodlediadau ac yn ceisio tynnu sylw fy ymennydd oddi ar y rhedeg."}, {"text_idx": "#000040", "text": "Beth ydych chi\u2019n edrych ymlaen ato fwyaf ar ddiwrnod y ras?"}, {"text_idx": "#000041", "text": "Alla i ddim aros i groesi\u2019r llinell derfyn ar o\u0302l gweld miloedd o bobl yn ei wneud pan oeddwn i\u2019n drefnydd yn hytrach nag yn gyfranogwr, a\u2019r tro hwn, fi fydd yn ei wneud! Rwyf i\u2019n awyddus i allu mwynhau\u2019r golygfeydd, y bobl, y bloeddio a\u2019r gerddoriaeth ac rwyf i am wneud yn siw\u0302r fod gen i ddigon o egni ar y diwedd i gael llun ohonof yn we\u0302n o glust i glust wrth groesi\u2019r llinell derfyn!"}, {"text_idx": "#000042", "text": "Pa gyngor sydd gennych chi i bobl sydd eisiau cofrestru ar gyfer her megis rhedeg marathon?"}, {"text_idx": "#000043", "text": "Rwy\u2019n meddwl bod yr heriau pellter hir pan fyddwch chi\u2019n rhedeg ychydig o filltiroedd bob dydd yn wych i gymell rhywun, yn enwedig cyn i\u2019r digwyddiadau corfforol ddychwelyd. Rwy wedi gwneud her rithwir Llwybr Arfordirol Cymru yn ogystal a\u0302 Llwybr Rhithwir 66."}, {"text_idx": "#000044", "text": "Pan fydda i\u2019n croesi\u2019r llinell derfyn honno ar 3 Hydref, bydda i\u2019n gwybod fy mod wedi cyrraedd pen y daith \u2013 os na fydda i byth yn cael lle ar gyfer marathon Lundain byth eto, mae hynny\u2019n iawn. Ond rwy eisoes yn chwilio am y peth nesaf. Wrth gwrs, gan fy mod wedi byw yng Nghaerdydd y rhan fwyaf o fy mywyd, bydd yn rhaid imi redeg Hanner Marathon Caerdyddrywbryd!"}, {"text_idx": "#000047", "text": "Mae Ed Wilson yn ei bedwaredd flwyddyn yn astudio meddygaeth ym Mhrifysgol Caerdydd. Cafodd le elusennol gyda Phrifysgol Caerdydd i redeg ym Marathon Llundain eleni ac mae wedi dewis codi arian ar gyfer ymchwil niwrowyddoniaeth ac iechyd meddwl ym Mhrifysgol Caerdydd."}, {"text_idx": "#000048", "text": "Y ras gyntaf imi ei rhedeg oedd Hanner Marathon Prifysgol Caerdydd/Caerdydd yn 2018 ac roedd yn brofiad gwych. Dyna oedd y digwyddiad rhedeg cyntaf ar fy rhestr bersonol \u2013 yr ail oedd Marathon Llundain. Rwy wedi rhedeg dros ymchwil niwrowyddoniaeth ac iechyd meddwl ym Mhrifysgol Caerdydd o\u2019r blaen, felly dw i\u2019n gwybod popeth am yr achos."}, {"text_idx": "#000049", "text": "Rwy i wedi bod yn defnyddio\u2019r ap Run With Hal sydd wedi bod yn wych gan ei fod yn cydamseru a\u0302 fy watsh Garmin ac mae\u2019n dda o ran sicrhau na fydda i\u2019n cystadlu a\u0302 phobl eraill. Rwy\u2019n hoffi fy watsh redeg i gadw\u2019r cyflymder, ond mae\u2019n rhaid imi gofio nad yr efengyl yw hi, ac weithiau bydd gweld yr union bellter rwy wedi\u2019i redeg yn fy nigalonni ac mae gen i gymaint i\u2019w redeg o hyd!"}, {"text_idx": "#000050", "text": "Mae fy ffrindiau a fy nheulu wedi bod yn wych o ran rhwydweithio a\u0302 nifer ehangach o bobl. Mae gen i dipyn o ffafrau o hyd y mae\u2019n rhaid imi fanteisio arnyn nhw! Mae wedi bod yn anos yn ystod y pandemig gan fy mod i\u2019n ymwybodol o reoliadau COVID-19 o ran trefnu gweithgareddau codi arian torfol. Gwych o beth yw meddwl faint o elusennau sy\u2019n cael eu cefnogi gan redwyr Marathon Llundain ar yr un diwrnod \u2013 erbyn 2020, mae Marathon Llundain wedi codi \u00a31biliwn at achosion da sy\u2019n anhygoel o beth erbyn meddwl!"}, {"text_idx": "#000051", "text": "Rwy\u2019n gwrando ar bodlediadau gwirion oherwydd mae\u2019n rhaid iddo fod yn rhywbeth digon gwirion fel nad oes rhaid i mi wrando bob munud os wyf i\u2019n canolbwyntio ar y rhedeg. Rwy\u2019n mwynhau Off Menu gyda James Acaster ac rwy\u2019n hoff iawn o griced felly rwy\u2019n gwrando ar Tailenders sy\u2019n bodlediad criced. Mae\u2019n ddefnyddiol cael pobl yn siarad fel bod gennych chi gwmni ar y rhediadau hirach!"}, {"text_idx": "#000052", "text": "Mae llwybr y ras yn pasio cymaint o olygfeydd eiconig ond dwyf i ddim erioed wedi cerdded heibio iddyn nhw. Rwy\u2019n edrych ymlaen at ddathlu gyda chwrw oer a byrgyr \u2013 pryd clasurol i ddathlu. Hefyd, peidio a\u0302 gorfod poeni am redeg am rai wythnosau! Rwyf i hefyd wedi gweld rhestr o\u2019r holl bethau y gallwch chi eu cael drwy ddangos eich medal ar benwythnos y ras, felly bydda i\u2019n mynd amdani \u2013 mae tua 20 o bethau am ddim y gallwch chi eu cael!"}, {"text_idx": "#000053", "text": "Mynd amdani fyddwn i\u2019n ei ddweud. Wedyn, gallwch chi feddwl am y penderfyniad a\u2019r goblygiadau yn nes ymlaen! Mae cael y cyfle i wneud rhywbeth mor anhygoel fel Marathon Llundain wedi bod yn wych, felly mynd amdani yn ddi-os yw\u2019r hyn byddwn i\u2019n ei argymell."}, {"text_idx": "#000055", "text": "Yn teimlo\u2019n ysbrydoledig ac yn barod am her? Efallai ei bod yn rhy hwyr i gofrestru ar gyfer Marathon Llundain eleni, ond mae nifer gyfyngedig o leoedd ar o\u0302l o hyd i ymuno a\u0302 #Ti\u0302mCaerdydd yn Hanner Marathon Prifysgol Caerdydd/Caerdydd ym mis Mawrth 2022. Digon o amser i ddechrau hyfforddi!"}]